Fujairah by

Fujairah by (Arabisk: الفجيرة) er hovedstaden i emiratet Fujairah i De forente arabiske emirater (FAU). Byen ligger ved Omanbukta, rommer en av verdens største bunkringshavner og er den eneste av de emiratiske hovedstedene utenfor Persiabukten, på De forente arabiske emiraters østkyst. Byen Fujairah ligger ved foten av Hajar-fjellene. I 2023 hadde byen en befolkning på 114 356, 37 % av emiratets innbyggere. Økonomi Fujairah by er emiratets viktigste forretnings- og handelssenter. Hamad Bin Abdulla-veien gjennom byen er hovedveien som under navnet Sheikh Khalifa Bin Zayed-motorveien forbinder byen med Dubai gjennom emiratet Sharjah. Fujairahs beliggenhet gir FAU direkte tilgang til Det indiske hav og unngår bruk av Persiabukta som krever tilgang via Hormuzstredet. Fujairah havn ble anlagt i 1978 og startet drift i 1983. Den har et kaianlegg som i 2026 strakte seg over 9,5 km. Havnen ligger på en viktig global skipsrute og er et av verdens største bunkringsknutepunkter ved siden av Singapore og Rotterdam. Havnen er et oljeknutepunkt, en rolle som er ventet å styrkes med FAUs uttreden av OPEC i 2026. Oljeterminal og -raffineri i den petroindustrielle sonen tilknyttet havnen er endepunkt for oljerørledninger fra Abu Dhabi, Habshan–Fujairah-ledningen eller Abu Dhabi Crude Oil Pipeline (ADCOP) fra 2012. Kapasiteten på 1,5 mill fat pr dag har gitt ledningen strategisk betydning under Iran-krigen 2026 med stengingen av Hormuzstredet. 4. mai ble havnen og raffineriet rammet av et iransk missil- og droneangrep, samtidig som landet erklærte kontroll over innseilingen til Fujariah havn. Landets jernbanenettverk ble fra 2020 forlenget til byen og godsrute åpnet tre år senere. Klima Byen er preget av et varmt ørkenklima, med svært varme vintre og ekstremt varme somre. I sommermånedene når dagtemperaturene vanligvis topper på rundt 41 °C, mens vintertemperaturene er mildere, med et gjennomsnitt på rundt 25 °C. Luftfuktigheten kan være ganske høy, spesielt om sommeren. Nedbøren er minimal, gjennomsnittlig 120 mm årlig, hvorav det meste kommer mellom desember og mars. En kraftig flom i juli 2022, ga omfattende skader. Turisme Det restaurerte Fujairah-fortet og det nærliggende Fujairah-museet ligger i Fujairah by. Hovedmoskeen, den store hvite Sheikh Zayed-moskeen, er den nest største i UAE med plass til rundt 28 000. Referanser